Հաղթանակի բերկրանքը վայելեցինք, էյֆորիայի ալիքն անցավ, այժմ պետք է վերադառնանք կյանքի բնականոն հուն եւ փորձենք հասկանալ, թե ինչ կատարվեց այս օրերին՝ ինչպես, ինչ խորհուրդ ուներ այս ամենը, եւ ինչ է սպասվում մեզ առաջիկայում։ Արձանագրենք, որ ժողովուրդը հաղթեց՝ ցուցադրելով իր ուժն ու կամքը, չընկրկելով պետական մեքենայի առաջ։ Արձանագրենք նաեւ, որ ընդդիմությունն արդեն նոր, անառարկելի լիդեր ունի՝ մեկ ամիս առաջ անհնարին թվացող առաքելություն իրականացրած, եւ այս հաղթանակն առաջին հերթին հենց նրանն է։ Արձանագրենք նաեւ, որ «սատանան այնքան սարսափելի չէր, որքան թվում էր», եւ այս հաղթանակին, անշուշտ, կարելի էր հասնել նաեւ անցյալում, մասնավորապես՝ ընտրությունների փուլում։